
Når begrebet ‘neurodivergens’ eller ‘neurodivergent’ benyttes, er det med det formål at beskrive en person, som afviger fra normen, når det kommer til hjernefunktion og tænkemåde. En bred vifte af diagnoser kan tilskrives neurodivergens, herunder blandt andet autisme, ADHD og Tourettes syndrom. Neurodivergente mennesker oplever, at de har forskellige måder at opfatte, bearbejde og navigere i verden på, i sammenligning med neurotypiske mennesker - det vil sige mennesker uden en diagnose. Deres tankemønstre, kommunikationsstil og opfattelse af sanseindtryk kan afvige fra det neurotypiske flertals.










PROLOG


Store tunge skyer hang over den lille by. Udsynet fra bakken var fantastisk, men synet var forfærdeligt.


Ingen lyde fra bilmotorer hørtes, ingen lys fra de mange vinduer sås. Byen lå øde hen, ligesom alle de andre byer.


Han kunne ikke læse, hvad der stod, på det skæve byskilt. Skriften var næsten rustet helt væk, og i grunden var det også ligegyldigt! Engang havde byen sandsynligvis summet af liv på dette tidspunkt af året, lige når foråret gjorde sit indtog, og jog vinterens kulde på flugt - men ikke nu. Ikke længere.


Stilheden fra de smuldrende bygninger i udkanten af byen var enerverende. De gabende tomme vinduer, med de knuste ruder, lignede øjne, der stirrede uden at se. Alt kunne gemme sig derinde bag de tomme, sorte huller. Havarerede biler stod hulter til bulter på indfaldsvejen til byen. En trist påmindelse om den skæbnesvangre dag.


Folk havde forsøgt at flygte, men det havde været nytteløst. Denne ondskab kunne ingen flygte fra!


Fra toppen af bakken så det næsten ud, som om naturen var igang med at æde byen. Træer begyndte så småt at skyde op igennem den revnede asfalt, slyngplanter snoede sig omkring for længst ødelagte lygtepæle. Intet liv rørte sig -i hvert fald ikke menneskeligt liv…









Kapitel 1



ONSDAG D. 11. SEPTEMBER 2024


“Miki, du skal op.” Drømmen svøbte sig som en dyne over hans søvnige hjerne. “MIKI!” Hans mors stemme rev ham ud af drømmens favntag. Han glippede søvnigt med øjnene. Vækkeuret, der stod på det lille natbord ved siden af sengen, viste 7.10.


“Shit,” mumlede han, og skyndte sig at kaste dynen til side. Han måtte ikke komme for sent. Det ødelagde hele dagen, hvis han kom for sent - brød rutinerne, som var så afgørende.


Stadig med søvnen svævende over sig, som et slør, han ikke helt kunne ryste af sig, vaklede han ud på badeværelset. Først tandbørstning, så tøj på, og til sidst morgenmad. Sådan var rutinen hver morgen, og den kunne der ikke laves om på.


Da han endelig buldrede ned ad trappen, stod hans morgenmad allerede klar på det lille spisebord i køkkenet.


“Tak mor,” sagde han, og sendte sin mor et skævt smil. Duften af frisklavet kaffe bredte sig i køkkenet, og blandede sig med den friske duft af nyklippet græs, der strømmede ind gennem det åbne vindue. De velkendte lyde fra hans mor, der puslede i huset, og gjorde sig klar til dagen, gjorde ham afslappet og veltilpas. Udenfor skinnede solen fra en skyfri himmel.


“Skal vi lave noget efter skole?” Kasper kiggede afventende på ham. Da han ikke fik noget svar, fortsatte han: “Hallo, er der nogen hjemme?” Miki sled blikket væk fra fortovet, og kiggede på sin ven, der gik ved siden af ham.


“Undskyld. Jeg spacede vist helt ud et øjeblik. Nej, jeg har for mange lektier idag. En anden dag er jeg klar,” sagde han med et smil til vennen, som rullede teatralsk med øjnene.


“Selvfølgelig har du det - som alle andre dage.” Kommentaren, der drev af harme, fik Miki til at krympe sig. Kasper var hans bedste (og nok også eneste) ven. For det meste forstod han vigtigheden af Miki’s rutiner, men nogen dage blev han alligevel træt af det. Sådan en dag var det idag.


Kasper og Miki var et umage par. Kasper var lav, tæt og med en kulsort manke på hovedet, mens Miki var høj, ranglet og så lyshåret, at det næsten var hvidt. Alligevel havde de holdt sammen siden børnehaven.


Et tæt venskab havde slået rod, efter Kasper var kommet Miki til undsætning i sandkassen, hvor et par drenge havde drillet, og hældt sand ned i Miki’s bluse. Kasper havde ikke tøvet et sekund, men var kommet stormende, og havde skubbet den ene dreng, så han landede på rumpen i sandet, og gav sig til at vræle.


Kasper havde fået en del ballade for episoden, men det var han vandt til. Det var ikke første gang, han havde ladet næverne tale - og heller ikke sidste.


Nu gik de i 8. Klasse, og Kasper havde mere end én gang efterfølgende reddet Miki ud af ubehagelige situationer.


Kasper var 15 år, mens Miki var 16. Han var startet et år senere i både børnehave og skole, da han ikke var klar samtidig med sine jævnaldrende. Det havde kostet en del drillerier, men nu havde de fleste vist glemt aldersforskellen.


Drillerierne slap Miki imidlertid ikke for. Det var prisen, man betalte for at være anderledes. I en lille by som denne kunne ingen skjule sig.


I virkeligheden generede det ham ikke synderligt. Han var ikke specielt interesseret i de andre i klassen. Så længe han havde Kasper, kunne de kalde ham hvad de ville!


Miki havde aldrig rigtig forstået, hvorfor Kasper valgte lige netop ham. Kasper kunne sagtens have været en del af den populære klike, men af uransagelige årsager, så han noget i Miki. Han forsøgte ikke at dvæle ved det - huskede bare at sætte pris på, at livet havde formet sig, som det havde. Det handlede ikke kvantitet, men om kvalitet - en enkelt god ven var mere værd end ti overfladiske bekendtskaber.


I trækronerne over dem kviderede fuglene, og udfyldte den tomhed, der var opstået, mens han var fordybet i tanker. Miki stak hænderne i lommen, og sparkede til en lille sten, der trillede over asfalten foran dem.


“Jeg ved det godt - det er bare…du ved…rutinerne,” sagde han undskyldende til Kasper, som stadig surmulede ved siden af. Kasper kiggede på Miki’s brødebetyngede ansigt, og begyndte at grine.


“Ja ja, jeg ved det godt. Fair nok, “ sagde han med et smil. Harmonien var genetableret. Præcis som Miki godt kunne lide det.


Da lektierne var lavet, gik Miki nedenunder. Selvom det var sidst på sommeren, var vejret lunt, og solen skinnede fortsat fra en skyfri himmel. Kasper boede med sine forældre i samme villakvarter som Miki, så han havde tænkt sig at gå derover og høre, om de skulle lave et eller andet - han følte, at han skyldte lidt på kontoen, fordi han stort set altid sagde nej, når Kasper foreslog, at de skulle hænge ud.


Ikke fordi der var så meget at lave i den lille søvnige by. Selvom Hellested med dens knap 600 indbyggere ikke bød på de store muligheder for noget at få tiden til at gå med, plejede de imidlertid, som regel, at finde på noget alligevel.


På vej ud af døren råbte han til sine forældre: “Jeg smutter over til Kasper.” Da der ikke kom noget svar, stak han hovedet ind i stuen, hvor hans mor og far sad i sofaen, og så nyhederne i fjernsynet. “Jeg sagde, at jeg går,” sagde han lidt højere end strengt nødvendigt. Han hadede, når folk ikke svarede, når han talte til dem. Stadig intet svar. Hans forældre sad bare og stirrede på fjernsynet med et uudgrundeligt udtryk i ansigterne.


Hvad i alverden, tænkte han, og gik ind i stuen, så han kunne se, hvad der skete på skærmen.


‘Breaking news’, kørte uafbrudt på den nederste del af skærmen, mens nyhedsoplæseren med rystende hænder læste op fra det ark papir, hun havde i hænderne.









Kapitel 2



BEGYNDELSEN PÅ ENDEN


Billeder af helikoptere og biler, der holdt i endeløse køer på motorveje, kørte i et lille billede øverst til højre på skærmen.


“Der meldes om udbrud flere steder i både Norge og Sverige. Det er endnu uvist, hvor sygdommen først er opstået, men dødstallet stiger minut for minut. Lægerne er magtesløse, og sygehusene kan ikke rumme det stigende antal smittede, som desperat søger hjælp. Der arbejdes på at inddæmme smitten, og forhindre spredning, men eftersom en del smittede befandt sig i lufthavne, og på togstationer, da de første symptomer satte ind, er det på nuværende tidspunkt uvist, hvorvidt smitten allerede er udenfor den oprettede karantænezone.


Regeringen opfordrer til at søge lægehjælp, hvis man oplever et eller flere af følgende symptomer: Blødning fra øregangen, sløret syn, hallucinationer, hovedpine eller høj feber.


Der vil blive oprettet en akutlinje, hvortil man kan rette henvendelse ved symptomer.


Indtil der er yderligere oplysninger, opfordres alle borgere til at holde sig indendørs, og undgå steder, hvor der er mange mennesker samlet.”


Miki stirrede på skærmen - ligeså forstenet som sine forældre.


Endelig kiggede hans mor op på ham. “Bare rolig, skat. Det er ikke i Danmark. De skal nok få styr på det. Bare træk vejret stille og roligt.” Først ved hendes ord opdagede han, at han var begyndt at hyperventilere. Med en kraftanstrengelse fik han sin vejrtrækning under kontrol. Hun havde ret - det var jo ikke i Danmark - endnu, hviskede hans forræderiske hjerne til ham.


Beskeden fra Kasper fortalte med al tydelighed, at han også havde set nyhederne. “Har du set det? Det er for crazy, mand! Vi må nok hellere vente med at hænge ud, til der er ro på tingene igen - mine de gamle vil i hvert fald ikke lade mig forlade huset. Snakkes.”


Efter at have skrevet et hurtigt svar til Kasper, gik han op på sit værelse, og lukkede døren efter sig. Han havde brug for ro til at dæmpe de kaotiske katastrofetanker, der truede med at bringe ham i knæ.


Han lå på sengen, og kiggede rundt i det lille værelse. Han vidste godt, at hans værelse ikke lignede andre teenageres værelser, men værelset var præcis, som han kunne lide det. Det var trods alt det vigtigste. På de hvidmalede vægge hang plakater med dinosaurer og dyr - ikke den slags farverige plakater, man ser på mindre børns værelser. Disse var oversigter over arter, med deres latinske navne skrevet i kursiv under hvert dyr. Hylderne var ryddelige, og alt havde sin eksakte plads. Siden han var et år gammel, havde han samlet på Schleich dyr, og gjorde det stadig. Han var godt klar over, at det blev betragtet som legetøj til små børn, men de små figurer var flot lavet. De var endda anatomisk korrekte. Dyrene stod i sirligt opstillede rækker på hylderne, inddelt efter en kompleks orden, som kun han selv kendte.


Psykiatrien kaldte den slags for ‘særinteresser’. Han huskede tydeligt den dag, han overhørte sine forældre snakke om hans ‘særinteresse’ - som om det var sært. Han forstod det ikke dengang, og egentlig syntes han stadig, det var en bizar betegnelse for, hvad der i bund og grund bare var interesser. Da han blev ældre, havde han søgt på Google efter betegnelsen, og forstod nu, at det ikke handlede om, at det var sært - det handlede bare om, at autistiske mennesker ofte havde én ting eller ét emne, de var intenst interesseret i, og som de ofte bevarede interessen for hele livet. Det gav selvfølgelig ok mening, eftersom hans egen interesse for dinosaurer og dyr aldrig fortog sig.


Idag var de velkendte omgivelser imidlertid ikke nok til at dæmpe det indvendige kaos.


….98, 99, 100. Endelig var der ro på hvirvelstrømmen i hans hoved. Det virkede altid, at lukke øjnene, og tælle langsomt til 100. Tricket var et, han havde fået med sig fra den børnepsykiater, der i sin tid havde udredt ham, og i sidste ende givet ham diagnosen autisme. Han havde været fem år gammel, og forstod ikke så meget af, hvad det egentlig betød. Han var imidlertid klar over, at han var lidt anderledes end de andre børn - havde brug for mere struktur, og rene linjer i alt, hvad han foretog sig.


Da han havde fået diagnosen, havde han fået det meget bedre, idet der var blevet iværksat de rigtige foranstaltninger.


Hjernen fejlede såmænd ikke noget - den var bare lidt mere…krøllet end de andre børns. Rutiner, struktur, og forudsigelighed var altafgørende for ham. Brud på disse betød ofte ekstrem stress for ham. Det var blevet lidt bedre med alderen, og han havde med tiden lært sig selv forskellige måder at håndtere uventede situationer på.


Når det blev rigtig slemt, som nu, tyede han dog altid til den gamle metode, han lærte, da han var fem.


Da der var ro på tankerne, begyndte tandhjulene i hans hjerne at dreje hurtigere. En ting, som han også mente hørte diagnosen til: Stillet overfor en udfordring, søgte sindet at udarbejde en gangbar plan med det samme. Det, han var begyndt at kalde sine ‘hvad nu hvis…’-scenarier.


Den eneste referenceramme, der dukkede op, var apokalyptiske film - herunder zombie-invasioner. Hans hjerne affærdigede hurtigt disse scenarier som værende urealistiske. Dog var der elementer, der kunne finde anvendelses i en krisesituation, som for eksempel at sørge for at have proviant til at kunne klare en længere periode under lockdown. Ok, tænkte han, og fandt hans bærbare computer frem. Han ville lave en liste. Han elskede at lave lister. Det beroligede hjernen.


‘Vand, dåsemad, pasta,’ skrev han. Efter lidt betænkningstid tilføjede han ‘batterier, lommelygte.’ Han vidste godt, at han ikke ville have mulighed for at skaffe tingene på listen. Der var ingen chance for, at hans forældre ville lade ham tage ud og handle, når myndighederne anbefalede, at man forblev indendørs. Listen hjalp imidlertid på uroen. Han følte, at han trods alt gjorde noget!


De næste dage kørte nyhederne nonstop på skærmen. Hans forældre sad klistret til skærmen, og fulgte situationens udvikling.


Han selv opholdt sig for det meste på værelset, hvor han søgte på samtlige nyhedssider, efter informationer om virussen. Det var imidlertid oftest helt umuligt, da netværket var sporadisk, og mange af nyhedssiderne simpelthen gik ned på grund af den ekstreme trafik, de fik. Derfor endte han som regel med at spille på telefonen, eller den stationære computer, han havde stående på sit skrivebord. For tiden var han helt opslugt af at spille ‘Jurassic World Alive’, hvor man kunne lave sin egen dinosaurpark, og udvikle hybrider - omend han faktisk var lidt irriteret over, at spillet (og også Jurassic filmene), tog sig for mange friheder i forhold til dinosaurernes udseende. Hvorfor kunne man ikke bare gøre tingene korrekt?!


Det var på tredjedagen, efter den oprindelige nyhed kom ud, at tingene tog en drastisk drejning.


“Miki, kom lige herned,” kaldte hans mor. Noget i hendes stemme fik det til at løbe ham koldt ned ad ryggen. Langsomt gik han ned af trappen, mens tankerne kørte på højtryk. Hvad var der sket? Tredje trin fra neden, knirkede, idet han trådte på det. Det havde det gjort, så længe han kunne huske, og lige så længe, havde hans mor bedt hans far om at ordne det.


“Sæt dig lige ned,” sagde hans far, da han trådte ind i stuen, hvor både hans mor og far sad i sofaen. Hans mor var askegrå i ansigtet, og lignede en, der var på grådens rand. Hans far vred hænderne så voldsomt, at de var helt røde, og de så begge to … forkerte ud. Det tegnede ikke godt!


“Hvad så, hvad sker der?” spurgte han med let rystende stemme. Han behøvede ikke at vente på svaret - ville ikke kende det. Det stod alligevel malet i hans forældres ansigter: Smitten havde bredt sig ud over karantænezonerne - han vidste det bare!


“Ja, altså det ser ikke så godt ud,” startede hans far tøvende. Ledte efter de rigtige ord. “De første tilfælde af sygdommen er registreret i Danmark. De mener, der har været nogle smittede med på en færge, som lagde til ved Sjællands Odde i går. Flere af de mennesker, der var ombord, er allerede døde.” Hans fars stemme knækkede en smule, og Miki kunne se, at han måtte synke flere gange, inden han fortsatte: “De kalder sygdommen ‘UV1’, som vist står for ‘Unknown Virus’. Det er en virus…,” sagde han, og holdt en pause for at tage en dyb vejrtrækning, inden han fortsatte: “…Og der er ingen kur. Lægerne er på bar bund. De ved ikke engang præcis, hvordan den smitter, kun at når man først er smittet, går det stærkt!”


Nu brast hans mor i gråd. Hulkende gemte hun ansigtet i hænderne. Hans far sad som forstenet, og stirrede lige ud i luften, uden at gøre antræk til at trøste hans mor. Det lignede ham dårligt. Det her måtte virkelig være slemt. Hans forældre plejede altid at vide, hvad der skulle gøres, uanset hvad. Han havde brug for, at de vidste, hvad der skulle gøres!


Miki’s hjerte sank i brystet, og svimmelhed gjorde synet sløret. Ingen kur, tænkte han, og sank ned i sofaen ved siden af sin mor, som stadig kom med små hikstende hulk.


“Hvad skal vi så gøre?” spurgte han, selvom han mente at kende svaret.


“Der er ikke så meget, vi kan gøre, Miki. De opfordrer stadig til, at man holder sig indendørs, og undgår kontakt med andre mennesker. De håber, at virussen brænder sig selv ud.” Hans far sukkede, og fortsatte: “Vi har næsten ikke mere i køleskabet, så jeg bliver nødt til at forsøge at komme ned i supermarkedet, og få fat i noget mad. I skal blive her imens. Sandsynligheden for, at folk er gået i panik, og begynder at hamstre mad, er stor - der kan opstå farlige situationer. Jeg har brug for at vide, at I er i sikkerhed. Det skal såmænd nok gå det hele.” Han forsøgte sig med et opmuntrende smil, men præsterede kun en anstrengt grimasse, som ikke havde nogen form for beroligende effekt på Miki.









Kapitel 3



UVENTEDE FØLGER


Der havde ganske rigtigt været panik i supermarkedet. Folk hamstrede som gale, og skubbede andre til side for selv at få fat i varerne på hylderne. De stakkels medarbejdere i supermarkedet havde måtte opgive at få folk til at betale for varerne, og havde til sidst forladt kasserne for selv at få fat i noget, inden det hele var væk.


Miki’s far havde med nød og næppe sikret sig nogle kasser kildevand, lidt dåsemad, og pasta i rigelige mængder. Én kasse vand var dog blevet snuppet af en ældre mand, da hans far var færd med at læsse varerne i bilens bagagerum. “Det er Ragnarok derude,” sagde hans far rystet. “I det mindste bor vi ikke i en stor by. Tænk bare på, hvordan der må se ud inde i København!”


Tanken fik Miki til at ryste over hele kroppen. Billedet, der dannedes i hans hoved, var skrækindjagende: Menneskemasser, der trampede hen over hinanden for at redde sig selv.


Selvom han altid havde været træt af at bo i så lille en by som Hellested, var han lige nu evigt taknemmelig for, at hans forældre ikke havde givet efter for hans plagen om at flytte til en større by. Der måtte trods alt være mindre risiko for, at virussen fandt vej ind blandt de små 600 mennesker, der beboede denne lille sjællandske landsby!


Et blik ud af vinduet syntes at bekræfte hans teori. Den lukkede villavej lå øde hen, og gardinerne var trukket for i alle de vinduer, han kunne se. Hvis ingen gik ud, blev ingen smittet. Det var logik!


“Jeg tror, jeg dør af kedsomhed!” Miki grinte lidt, da han læste beskeden fra Kasper. Hans bedste ven var ikke ligefrem kendt for sin tålmodighed. At være indespærret var helt sikkert at sidestille med tortur for ham.


“Nu ikke så dramatisk,” skrev han som svar, og tilføjede en grinende smiley til sidst.


Da Miki gik nedenunder, fandt han igen sine forældre klistret til de evindelige nyheder på skærmen. “Kom lige herind, skat,” sagde hans mor, uden at fjerne blikket fra skærmen.


“Hvad sker der nu, mor?” Denne gang så hans mor mere forundret end skræmt ud.


“Tja, jeg ved det faktisk ikke helt. Det lyder lidt mærkeligt, det de siger i nyhederne. Noget om, at virussen har en anden effekt på dyr end på mennesker. Dyrene dør ikke, men flere steder er dyr blevet aggressive efter at have været udsat for smitte med virussen. Også helt almindelige kæledyr har pludselig angrebet deres ejere. Nogle endda med dødelig udgang.”


I et splitsekund vendte Miki’s hjerne igen tilbage til de apokalyptiske scenarier fra film. Han rystede billederne af sig, og vendte tilbage til stuen, hvor hans mor bekymret kiggede på skærmen. “Det er sikkert bare et tilfælde, mor. Der har sikkert været noget galt med de dyr i forvejen, og nu ser folk spøgelser alle vegne på grund af den fordømte virus.” Den velkendte bekymringsrynke mellem hans mors øjne var stadig udtalt.


“Du har nok ret. Lad os ikke bekymre os om mere end en ting ad gangen.” Hun sled blikket væk fra skærmen og smilede til ham. Smilet var mere træt end beroligende.


Et billede af naboens store godmodige sankt Bernards hund for over Miki’s nethinde. Det måtte da været et bizart sammentræf med de dyreangreb. Måtte det ikke?









Kapitel 4



UDBRUD


Det var ulideligt at sidde indendørs, og kigge ud på den mennesketomme gade. Når sensommeren var så god, som den var lige nu, ville villavejen normalt vrimle med solbrune børn, og duften af grillmad ville brede sig, og få tænderne til at løbe i vand. Stilheden udenfor var foruroligende. Inde i huset var der begyndt at lugte indelukket. Det føltes, som om de havde været spærret inde i flere måneder. Han var også ved at være godt træt af, at spise pasta med ketchup. Forhåbentlig ville dette mareridt snart være ovre, så livet igen kunne vende tilbage til sin vante gænge.


“Skal vi spille et spil eller noget?” Hans far var dukket op i døråbningen. Da han vendte sig for at give hans far et svar, stivnede han midt i bevægelsen. Hans far så grå, og gusten ud. Små svedperlerne lå og dirrede på panden, og der var mørke rande under øjnene.


“Er du ok, far?” I hans indre begyndte panikken at få tag i ham. Der var da ingen, der var syge i Hellested. Virussen holdt sig da til de store byer. Gjorde den ikke?


De evindelige nyhedsudsendelser var stilnet af. Det havde Miki taget som et godt tegn. Det måtte betyde, at der ikke længere var behov for at udsende opdateringer døgnet rundt. Der var foranstaltninger til denne slags situationer - det måtte der være!


“Jeg er bare lidt træt. Det er sikkert denne indespærring. Bare rolig, der er ingen her i byen, der er blevet syge,” sagde hans far med et træt smil. “Hvad siger du til et spil? Vi kan også se en film, hvis du hellere vil det?” Miki granskede sin fars ansigt. Han så ikke godt ud, men måske havde han ret. Det var frygteligt at være spærret inde i huset på den her måde, og det var ikke ligefrem en varieret kost de fik. Det måtte være forklaringen. Det skulle det være!


“En film lyder godt, far,” sagde han. “Så kan vi også tænke på noget andet i et stykke tid.” De smed sig begge to i den bløde sofa, og i et stykke tid, fyldtes huset af normalitetens lyde fra fjernsynet.


Efter filmen så hans far endnu værre ud. Han havde tydeligvis kæmpet for at holde sig vågen, men havde til sidste overgivet sig til søvnen. Miki havde været så optaget af filmen, at han ikke engang havde opdaget, at hans far ikke længere så med. Nu lå hans, ellers så stærke, og ukuelige far, og rykkede uroligt på sig i sofaen, mens sveden perlede på hans pande.


Det var dog først, da Miki kiggede nærmere på ham, at blodet frøs til is i hans årer. Ud af det ene øre løb en tynd rød stribe blod.


“Far…far, vågn op.” Miki ruskede blidt i sin fars skulder. Endelig slog han besværet øjnene op, og så på Miki med et omtåget blik. Nu begyndte tårerne at trille ned over Miki’s kinder. Hans far var syg, og der var ingen kur.


“Mor! skynd dig at komme!” råbte han fortvivlet. Hun måtte da vide, hvad de skulle gøre. Hvordan de skulle hjælpe hans far. Det var sådan noget forældre altid vidste. Han regnede med, at de voksne kunne løse enhver situation.


Da han ikke fik noget svar, stormede han op ad trappen, og ind i soveværelset, hvor hans mor tog sig en lur. “Mor, hvorfor svarer du ikke? Der er noget alvorligt galt med far. Du bliver nødt til at komme.” Hans mor rørte sig ikke. Faktisk lå hun alt, alt for stille.


“Mor…,”sagde han tøvende, mens han nærmede sig sengen. Hun lå på siden med lukkede øjne. Ved første øjekast så det ud, som om hun sov. Da han rørte ved hendes kind, skreg han! Hun var iskold, og nu så han den tynde røde stribe, der var løbet fra hendes øre, og havde dryppet ned på det hvide lagen. Først nu opdagede han lugten, der bredte sig i soveværelset. Det var lugten af sur sved, fra et sygt menneske.


I en tilstand af ren panik løb han igen nedenunder, hvor hans far stadig lå på sofaen. Et enkelt blik på hans ansigt fortalte Miki den grufulde sandhed. Begge hans forældre var døde!


Gulvet forsvandt under ham - eller sådan føltes det i hvert fald. Hans ben syntes at mangle de knogler, der skulle holde ham oprejst. Han vaklede, men bevarede balancen. Sorte tåger trængte sig ind i hans sind, og gjorde tankerne uhåndgribelige. Hvem skulle hjælpe ham nu? Han havde brug for nogen til at fortælle ham, hvad han skulle gøre. Han havde brug for en voksen.


Uden at tænke flåede han hoveddøren op, og løb skråt over vejen til det gule murstenshus.


Grete og Paul var et ældre ægtepar, som altid var søde og imødekommende. Da Miki var yngre, havde de ofte passet ham når hans forældre skulle i byen. Nu hamrede han på døren. Al logik var veget for panikken. Hans hjerne nægtede at acceptere sandheden. “Hjælp mig!” skreg han med høj skinger stemme. Han kunne se, at hans hænder hamrede løs på døren, men al følelse var forsvundet i dem. Gad vide om det bare var et mareridt? Det skulle det være. Alt andet var utænkeligt. Verden kunne ændre sig så drastisk, så hurtigt!


Da ingen åbnede hos genboen, løb han igen over vejen, til huset ved siden af deres eget. I huset boede et par med deres to yngre børn. Igen begyndte han at hamre på døren, og råbe på hjælp. Gardinet i vinduet ved siden af døren blev lindet en smule, og han så, at Marie kiggede ud, for derefter hurtigt at lade gardinet falde på plads igen. Var det beklagelse, han så i hendes ansigt, i det flygtige øjeblik? Uanset hvad, var situationen skræmmende tydeligt: Der var ingen hjælp at hente - han var alene!


Tankerne ræsede afsted, hulter til bulter. Intet gav mening. Det hjalp ikke at tælle til 100. Han havde brug for sine forældre - hvordan skulle han nogensinde klare sig uden dem? De havde altid været der til at hjælpe ham igennem de svære perioder. Han kunne ikke klare det selv! Ville ikke klare det selv!


Siden han forgæves havde forsøgt at få hjælp hos naboerne, havde han siddet i hjørnet på sit værelse, og rokket uophørligt frem og tilbage. Hans mor og far lå stadig, hvor de selv havde lagt sig, før virussen brat endte deres liv. Han vidste godt, at de ikke kunne blive liggende dér, men han vidste ikke, hvad han skulle stille op. Hvordan kunne solen stadig skinne udenfor? Hvordan kunne verden se så normal ud, når intet nogensinde ville blive det samme igen - når hans verden var knust i bittesmå stykker?


Kasper svarede ikke på telefonen, og han turde ikke forlade huset. De havde jo sagt i nyhederne, at man skulle holde sig indendørs - det var en regel, og han kunne godt lide regler. Havde brug for regler. Regler gav mening. Dette her gav ingen mening.


Han vidste ikke, hvor længe han havde siddet i hjørnet, men da han endelig rejste sig, sov benene, og ryggen værkede. Hans kaotiske tanker var faldet lidt til ro. Tørsten, der gjorde det svært at synke, havde omsider tvunget ham til handling.


På rystende ben stavrede han nedenunder for at tage noget vand fra hanen. Omhyggeligt undgik han at kigge på sofaen, hvor hans far lå. Holdt bare blikket stift rettet mod køkkenet.


Mens han drak det kolde vand, åbnede han sin telefon. Hvis han skulle lægge en plan, var det nødvendigt at vide, hvad der foregik ude i verden. Det var stadigvæk umuligt at finde ud af noget via telefonen. Der stod et lille fjernsyn på bordet i køkkenet. Intet kunne få ham til at gå ind i stuen, og tænde for det store fjernsyn derinde - ikke når hans far lå derinde på sofaen! Han tændte for den lille skærm, og trykkede sig febrilsk gennem de mange kanaler.


Intet! Ingen nyhedsopdatering i flere dage. Hvad i alverden foregik der? Hvis der var noget, man altid kunne være sikker på, var det, at nyhederne blev rapporteret koste, hvad det ville. Den manglende nyhedsstrøm måtte betyde, at det var slemt! Virkelig slemt!


Hænderne rystede så voldsomt, at det fugtige glas gled ud af hånden på ham, og splintredes i tusind stykker, da det ramte flisegulvet. Lyden fik ham til at spjætte. Han stirrede på de mange glasskår, der nu lå spredt på det lyse flisegulv. Han burde nok hente støvsugeren…


Et brag rev ham ud af hans kværnende tankerække. Med tilbageholdt vejrtrækning lyttede han intenst. Mørket var så småt faldet på, og vinduerne afslørede intet andet end genskinnet fra lyset i køkkenet. Han kunne se en spøgelsesagtig gengivelse af sig selv i de mørke ruder. Han følte sig også spøgelsesagtigt - som om han ikke rigtig eksisterede længere.


Endnu et brag. Denne gang tættere på. Det lød, som om nogen forsøgte at bryde bryggersdøren ned. Hvor ville han dog ønske, at han ikke var alene i det store hus. Normalt ville han kalde på sin far, og få ham til at undersøge braget. Hans store, stærke, ukuelige far. Han ville imidlertid aldrig kunne kalde på sin far igen.


Så stille som muligt listede han hen mod bryggerset, og åbnede den indvendige dør.


Intet kunne have forberedt ham på synet, der mødte ham.


Bryggersdøren var udstyret med glasruder, så han havde direkte udsyn til den mareridts-agtige skabning, der stod på den anden side af glasset.


Det var naboens Sankt Bernards hund, men den så… anderledes ud. Fråden stod om munden på den, og det hvide i dens øjne havde antaget en dyb blodrød farve. Det var imidlertid ikke dét, der fik Miki til at vakle flere skridt baglæns. Hunden var ligesom…større. Det kan selvfølgelig ikke passe, tænkte han. Men det var den. Og ikke nok med, at den var større. Den havde også fået nogle væmmeligt udseende gevækster på kroppen. Det lignede næsten små horn, der stak ud igennem den tykke pels flere steder. Selvom pelsen stadig var tyk, kunne han se, at den flere steder faldt af i store totter, og afslørede en gusten hud nedenunder.


Hunden stirrede på Miki gennem glasset. Blikket syntes at emme af rendyrket galskab. Eller rettere sagt stirrede den i hans retning. Det så nærmere ud, som om blikket var fikseret på et punkt bag ham. Kan den have fået hundegalskab, nåede han at tænke, inden den igen bragede ind i glasset. Han vidste dog bedre. Det var ikke hundegalskab. Rygterne om virussens påvirkning af dyrene havde været god nok. De havde imidlertid ikke meldt noget om, at dyrene også ændrede udseende. Måske vidste de det ikke - måske var der ikke nogen tilbage, til at vide det.


Det løb ham koldt ned ad ryggen, da han så, at hundens pels havde store røde plamager tværet ind i de før så bløde totter. Tanken om, hvad der var sket med hundens ejere, var frygtelig at forestille sig. Flygtige billeder fra filmen ‘Cujo’ fór forbi hans indre blik. Især scenen, hvor den vanvittige hund angreb, og dræbte dens ejer. Det var dét, han forestillede sig, da han så blodet, der var tværet ud på hunden, der lige nu forsøgte at komme ind til ham. Han havde set filmen utallige gange, og den store Sankt Bernardshund i filmen havde altid skræmt ham. Denne Sankt Bernardshund var ti gange mere skræmmende, end hunden i filmen havde været!


På den anden side af glasset begyndte hunden pludselig at virre voldsomt med hovedet, som om noget generede den, eller gjorde ondt på den. Den syntes at kaste et sidste blik på Miki, hvorefter den forsvandt i de tiltagende skygger.


Rystende sad han i flere minutter, og stirrede på ruden, sikker på, at den ville komme tilbage, og brage lige igennem glasset. Den ene rude havde en hårfin revne, og et enkelt slag mere ville uden tvivl have smadret den.


Da hunden ikke kom tilbage, rejste han sig, på ben, der truede med at give efter. Efter at have lukket den indvendige dør til bryggerset, låste han den. En irrationel ting at gøre, gik det op for ham, eftersom hunde ikke havde hænder til at åbne døre med. Ydermere ville den store hund sikkert ikke have problemer med at brase lige igennem den pap-agtige dør, men falsk tryghed var bedre end ingen tryghed! En låst dør betød tryghed. Intet kunne nå én bag en låst dør (i hvert fald ikke i den gamle verden!).


Én ting var i hvert fald sikker: Han ville ikke lægge vejen forbi naboens hus. Frygten for, hvilket syn der kunne vente ham, opvejede trangen til forsøge at hjælpe de stakkels mennesker! Han var i øvrigt også sikker på, at det var for sent at yde nogen form for hjælp. Havde hunden ikke gjort det af med dem, havde virussen sikkert. Smitten måtte jo givetvis være i huset, eftersom hunden havde fået den.


Var det kun et spørgsmål om tid, før han selv ville ligge med blodet silende ud af ørene? Ville han lide den samme skæbne som sine stakkels forældre? Og hvis det var dét, der lå i kortene for ham, hvorfor havde han så ikke et eneste symptom?


Spørgsmålene oversvømmede hans, i forvejen overanstrengte hjerne, og tvang ham i knæ. Med hænderne hårdt presset mod øjnene, skreg han.









Kapitel 5



TOTALT KOLLAPS


Det var lugten, der til sidst fik ham på benene. En sødlig lugt bredte sig i huset, og han vidste godt, hvad det var. Han blev nødt til at begrave sine forældre!


Udenfor skinnede solen, og man kunne næsten bilde sig selv ind, at det var en helt almindelig sensommerdag i Hellested. Den larmende stilhed fortalte imidlertid en anden historie. Han havde ikke set skyggen af andre mennesker i flere dage, og med tanke på, hvor hurtigt hans forældre var gledet fra ham, talte stilheden udelukkende til én teori: Der var stille, fordi der ikke var nogen tilbage til at larme!


Miki havde aldrig brudt sig om havearbejde. Faktisk havde han aldrig brudt sig om fysisk arbejde i nogen afskygninger. Nu fumlede han i mørket i skuret for at finde en skovl. Han vidste, at hans far havde en skovl et sted derinde. Hans far havde passet haven med en sans for detaljer, der næsten grænsede til besættelse. Alt i haven stod snorlige, og hvis ikke de havde boet i Hellested, kunne haven sikkert være endt på forsiden af et eller andet havemagasin.


Han tillod sig et øjeblik til at beundre symmetrien i den velplejede have: Roserne stod på lige geledder, som soldater, der fulgte deres overordnedes mindste vink. Græsplænens kanter var trimmet til perfektion, og frodige buske var klippet med en beundringsværdig sans for detaljen.


Miki mærkede en klump i halsen ved tanken om en forside, prydet med et farvestrålende billede af haven, og en stolt mand, der poserede for kameraet. Hans far ville have elsket at få anerkendelse for hans have, som han havde været så stolt af.


Der var en vis poetisk retfærdighed i, at hans far nu skulle stedes til hvile i den have, han havde elsket så højt.


Endelig fandt hans fumlende fingre frem til skaftet på skovlen. Det havde en ru overflade, som et øjeblik fik ham til at frygte, at han ville få splinter i fingrene. Den ligegyldige tanke fejede han hurtigt til side, og tog et fast greb om skaftet. En splint var det mindste af hans problemer lige nu!


Opgaven, der lå foran ham, var gruopvækkende. Hvordan kunne universet være så ondskabsfuldt, at det ville tvinge ham til at begrave hans egne forældre?


Havde hans sind ikke fungeret på at helt andet logisk plan end andres, ville han være bukket under for sorgen og smerten. Hans sind var imidlertid bygget op af små kasser, som informationer og følelser kunne puttes i. På den måde kunne han gemme det, der gjorde ondt, til en anden dag. Lige nu var det en egenskab, der gjorde ham i stand til at gøre det, der måtte gøres!


Den karakteristiske lugt af jord steg op i hans næsebor, da han tog det første spadestik. Lugten var ikke ubehagelig, men fik alligevel galden til at stige op i halsen. Lugten mindede ham om, hvad det var, han var igang med.


Først da solen var forsvundet bag horisonten, var han færdig. Det havde været en forfærdelig opgave, men han havde givet sine forældre den bedste afsked, han kunne mønstre. Inden han havde fyldt det ujævne hul op igen, havde han sagt et par ord: Hvor meget han ville savne dem. Hvor bange han var. Hvor meget han ville ønske, de stadig var der til at vejledede ham.


Han kiggede stumt på den friske grav. Hans far ville have krummet tæer over, hvordan græsplænen nu var ødelagt, men der havde ikke været andre muligheder.


Mens han havde gravet, havde hans hjerne samtidig arbejdet på højtryk. Han blev nødt til at erkende, at han var alene, og at det nu var op til ham selv at finde ud af, hvad næste skridt skulle være. Der var ingen at spørge til råds. Ingen, der kunne berolige ham, når verden viste tænder.


Flere gange havde en spirende panik tvunget ham til at indstille gravearbejdet, og gemme ansigtet i hænderne, mens han talte til 100. Flere gange havde han været ved at opgive.


At opgive var imidlertid ikke en mulighed for ham. Hele hans liv havde det været en bydende nødvendighed at nå de mål, han satte sig. Nåede han ikke målet, resulterede det i en massiv nedsmeltning. Da han var yngre, havde han haft hyppige nedsmeltninger, hvor han blev aggressiv, og følte et overvældende behov for at afreagere på alt og alle, der befandt sig i hans nærhed. Dén impuls havde han lært at tøjle i takt med, at han blev ældre. Nu betød en nedsmeltning, mere end noget andet, indvendigt kaos, og katastrofetanker, der ikke ville lade ham være i fred.


Mange års vejrtrækningsøvelser kom ham nu til gode. Han vidste, at kaosset, der rasede indvendigt, var forbigående, og at han kunne klare det. Han skulle bare igennem anfaldet!


Hele scenariet syntes surrealistisk. Han havde befundet sig i en omtåget, virkelighedsfjern tilstand gennem hele opgaven med at begrave sine forældre. Nu, hvor opgaven var fuldført, havde han svært ved at genkalde sig detaljerne. Han vidste, at han måtte have slæbt dem ud i haven, men han huskede ikke at have gjort det. Han konkluderede, at det havde været så frygteligt, at hans hjerne havde blokeret for det i et forsøg på at beskytte ham mod de frygtelige kendsgerninger.


Resolut tog han, med en mental hånd, de grufulde oplevelser, der nu lå bag ham, og proppede dem ned i en af kasserne i hans sind. Hvis han ikke skulle ende sine dage begravet i sorg i et hjørne af det tomme hus, måtte han lægge sine forældres død bag sig - eller i hvert fald gemme sorgen til en anden dag. Næste skridt skulle besluttes. Skulle han blive i Hellested, gemt væk bag nedrullede gardiner og låste døre, med håbet om, at nogen kom og reddede ham? Eller skulle han forsøge at finde andre mennesker?


Han kunne umuligt være den eneste, der stadig var i live i hele Danmark. Faktisk vidste han ikke, om der stadig kunne være nogen tilbage i Hellested. Det eneste, han havde set de sidste mange mange dage, var den tomme villavej udenfor. At lige præcis dén vej var lagt øde, betød ikke nødvendigvis, at der ikke var andre, der, ligesom han selv, ledte efter nogen at klynge sig til i nødens stund.


Som led i beslutningsprocessen gennemgik han køkkenskabene. Hvis der var nok mad, ville han blive i huset et par dage, og se tiden an. Hvis skabene derimod var ved at være tømt, ville beslutningen på det nærmeste være taget for ham!


I sit stille sind håbede han på, at skabene ville være bugnende fulde. Synet af den rasende hund med fråde om munden stod stadig knivskarpt i hans hukommelse. Det var ikke en skabning, han havde lyst til at møde ude i det åbne, hvor der ikke var en rude imellem ham og de skarpe tænder. Han gøs ved tanken, og satte kurs mod køkkenet. Sandhedens time, tænkte han med hamrende hjerte.


Det første skab, han åbnede, fik håbet til at synke ned i bunden af maveregionen. Skabet var gabende tomt. Den velkendte fornemmelse af et panikanfald fik ham til at vende sig væk fra køkkenskabet, som stadig stod åbent og afslørede sit tomme indre.


“Træk vejret. Stille og roligt. Du er ok. Bare træk vejret,” mumlede han for sig selv, i et forsøg på at få panikken på afstand. Han var sig smerteligt bevist om, at det ville blive svært at forlade huset, hvis han ikke engang kunne åbne et skab uden at gå i panik!


Igen dukkede en tanke op: Hvorfor er jeg ikke syg? Tanken var så flygtig, at han næsten ikke nåede at opfatte den, før den var væk igen.


Da hjertet var faldet til ro i brystet, vendte han sig tøvende mod skabene igen. Efter at have taget en dyb indånding, tog han fat i metalgrebet på skabslågen. Grebet føltes koldt mod hans varme hænder, men ikke ubehageligt. Det føltes normalt, som en påmindelse om de mange gange i sit liv, han havde åbnet en skabslåge i køkkenet, på jagt efter noget lækkert.


Indholdet af skabet var nedslående. To dåser konserveret frugt, og en pose tørret pasta. Havde de virkelig spist det hele? Frustreret lukkede han lågen til skabet lidt hårdere end nødvendigt.


Så er det jo besluttet, tænkte han slukøret.


Han havde virkelig håbet, at kunne blive i huset lidt, så han kunne forberede sig ordentligt, og lægge en plan. Desværre ville skæbnen det anderledes.









Kapitel 6



I UKENDT LAND


Den lille by lå øde hen. Samtlige huse var mørklagte, og stilheden føltes næsten som en fysisk kraft, der tyngede ham ned, og gjorde det svært at bevæge sig.


Med en kraftanstrengelse skubbede han synet, der havde mødt ham i Kaspers hus, fra sig. Det havde været hans første stop. Han havde virkelig håbet, at hans bedste ven stadig var i live, så han ikke skulle begive sig ud i det ukendte helt alene. Det havde imidlertid ikke været tilfældet. Intet havde overlevet i det røde murstenshus. Den eneste trøst var, at de alle var bukket under for virussen, og ikke havde haft besøg af den groteske Sankt Bernardshund!


Han havde overvejet at begrave dem, men han kunne ikke. Tanken om at putte flere mennesker, han elskede, ned i et hul i jorden, var alt for frygtelig. Derfor havde han nøjes med at finde tæpper, og lagener, som han lagde over de døde. Det var det mindste, han kunne gøre for dem.


Det havde taget ham et godt stykke tid, før han atter kunne trække vejret ubesværet efter besøget hos Kasper. I flere timer havde han siddet sammenkrummet foran deres hoveddør og grædt, indtil han ikke havde flere tårer tilbage. Så havde han rejst sig, og sagt et sidste farvel til det eneste menneske, han nogensinde havde kaldt for ‘ven’.


På ryggen havde han en rygsæk med en flaske vand, dåserne med frugt, og en lommelygte. Det havde været begrænset, hvor meget han kunne slæbe med sig, men inden han havde forladt sit hus, havde han ved en pludselig indskydelse grebet det billede, der stod på den lille kommode. Billedet var taget sidste sommer, og både han og hans forældre smilede lykkeligt til kameraet. Idet han puttede billedet ned i rygsækken, fik han en ildevarslende følelse af, at det ville være sidste gang, han så sit hus igen - sit barndomshjem. Det føltes som et endeligt farvel til alt hvad han kendte.


Telefon-netværket måtte være gået ned. Alle telefoner, han havde forsøgt, var stille som graven. Intet signal til omverdenen. Han havde ikke andre tilbage at ringe til end sine bedsteforældre. Han havde virkelig brug for at høre en trøstende stemme i den anden ende af røret, men blev kun mødt af tavshed.


Det var i grunden utroligt, så afhængig man var af de elektroniske hjælpemidler. Han følte sig i høj grad afskåret fra omverdenen, nu hvor han ikke bare kunne gribe en telefon og få fat i et andet levende menneske. Faktisk havde han levet det meste af sit liv via telefonen. De sociale vanskeligheder, han havde kæmpet med siden barndommen, blev glemt i cyberspace. Dér kunne man være lige, hvem man ville.


Den tid var imidlertid slut nu. Nu var han tvunget til at leve i den virkelige verden - og den virkelige verden var ikke længere noget rart sted!


I mangel af bedre plan, havde han tænkt sig at sætte kurs mod Jylland. Den eneste familie, han havde tilbage, var hans mormor og morfar, som boede i den lille by Frejlev, som lå lige syd for Aalborg. Det var en tur på knap 400 kilometer, og han havde ingen idé om, hvordan han skulle klare det. Håbet var, at han på vejen ville støde på andre mennesker, som måske kunne hjælpe ham. Han nægtede at overveje den mulighed, at hans mormor og morfar også var væk. Alt var forfærdeligt i forvejen.


Hans deduktive tankegang fortalte ham også, at der givetvis måtte være andre, der havde overlevet, eftersom han selv var i live. Det måtte der være!


Der var ikke andet for, end at begynde at gå! Hans fødder var det eneste transportmiddel, han kunne bruge, eftersom han aldrig havde lært hverken at cykle eller køre bil.


Skammen over ikke at kunne noget så simpelt som at cykle, stak sit grimme hoved frem fra hans underbevidsthed. Frygten for at vælte og slå sig, havde simpelthen afholdt ham fra nogensinde at lære det. I hans optik var det naturstridigt, at cyklen kunne balancere på de to tynde hjul. Katastrofe var uundgåelig!


Godt nok havde han, med misundelse i blikket, ofte kigget langt efter børnene på vejen, der ræsede afsted på funklende cykler. Det havde imidlertid ikke været tilstrækkeligt til at overvinde frygten. Han ville ønske, han havde turdet.


På nuværende tidspunkt ville det have været en kæmpe fordel at kunne bevæge sig lidt hurtigere, end benene kunne bære ham.


Det varede ikke længe, inden han havde lagt byskiltet til Hellested bag sig. Endnu var han ikke stødt på noget levende - hverken mennesker eller dyr. Det undrede ham, at selv dyrene syntes at være forsvundet. Han vidste, at der havde været masser af kæledyr i byen - både hunde og katte. Selv markerne udenfor byen var tomme. De ødelagte hegn vidnede om, at der havde været dyr derinde på et tidspunkt. Af en eller andet årsag måtte dyrene være brudt igennem hegnene og taget flugten.


Igen dukkede billedet af Sankt Bernards hunden op på nethinden. Hvis alle dyr var blevet påvirket af virussen på samme måde som den, gruede han for at møde nogen af dem!


Et blik på himlen fortalte ham, at det måtte være ved at være sidst på eftermiddagen. Han havde ikke overvejet, hvad han ville gøre, når det blev mørkt, men han var sikker på, at han i hvert fald ikke havde lyst til at vandre langs den øde vej, efter mørkets frembrud. Omkring ham strakte grønne marker sig, så langt øjet rakte, og han føltes sig meget lille, i en meget stor verden.


Mørket havde aldrig været hans ven. Han frygtede det, og det, der potentielt kunne gemme sig i det. Det var bedre at kunne se sine omgivelser. På den måde var man ikke nødsaget til at gætte sig frem til, hvad der lurede i de mørke skygger. Han vidste godt at de fleste børn voksede fra at være mørkeræde. Han var bare ikke nået dertil endnu - endnu en ting, han til tider skammede sig over. Engang havde hans mor dog indviet ham i en hemmelighed: Hun var også stadig bange for mørket. Det handlede om det ukendte, og det, man ikke kunne se. Hendes hemmelighed, havde fået ham til at have det lidt bedre med sig selv. Det var en hemmelighed, de delte. Nu havde han imidlertid ikke nogen at dele sin frygt for mørket med. Han måtte se det i øjnene på egen hånd, vel vidende, at der denne gang rent faktisk kunne gemme sig levende mareridt i mørket.


Da han passerede et byskilt, der annoncerede, at han nu befandt sig i Vråby, besluttede han sig for, at det var på tide at finde ly for natten. Han ignorerede resolut den gnavende sult i maven. Den måtte han addressere i morgen. Fødderne føltes som betonklodser, og han orkede ikke at tage flere skridt. Han var slet ikke vandt til at bevæge sig så meget. At være aktiv i diverse online spil, var desværre ikke ensbetydende med, at konditallet var i top i den virkelige verden. Han mente også, at kunne mærke op til flere vabler på det hårdt prøvede fødder. Det bliver jeg nødt til at vænne mig til, tænkte han med et dybt suk. Han ville aldrig komme til at forstå de mennesker, der rent faktisk nød at dyrke motion!


Små huse lå langs den lille vej, der så ud til at fortsætte hele vejen igennem den lille by. Ligesom i Hellested var de fleste huse mørke, med nedrullede gardiner. Han forventede ikke at finde mennesker - i hvert fald ikke levende mennesker!


Tanken om, hvad der kunne vente ham inde i husene, fik kvalmen til at stige op i halsen. Lysten til at gå ind i nogen af husene var ikke ligefrem stor, men frygten for mørket oversteg ubehaget, og han tvang fødderne videre.


Et lille hus, der lå lidt tilbagetrukket fra hovedvejen, havde ikke gardinerne trukket for vinduerne. Ruderne var mørke, men han kunne trods alt kigge ind, før han forsøgte at åbne døren.

